Xi komà jàn na̱chrjein,
kisꞌe jngoò sꞌeí nga chixàn xi̱ta̱ ján na̱xa̱ndá Caná,
ya̱ nangui Galilea.
Ti̱koa̱á ya̱á tíjna jè nea̱‑la̱ Jesús.
Ti̱koa̱ kinokjoà‑la̱ Jesús ko̱ xi̱ta̱ xi kotaꞌyàtꞌaà‑la̱ ya̱ ñánda chixàn xi̱ta̱.
Kꞌe̱ nga jyehetꞌaà vino,
jè nea̱‑la̱ Jesús kitsò:
―Mì ti̱ mé vino tjín‑ne.
Jesús kitsò:
―¿Mé xi ma‑lè?
¿Mé‑ne ꞌa̱n kòꞌmì‑ná?
Kjꞌeè kiì bijchó na̱chrjein‑na̱ nga skoe̱‑na̱ xi̱ta̱ yá‑ná ꞌa̱n.
Jè nea̱‑la̱ Jesús kitsò‑la̱ jñà xi̱ta̱ xi bíya vino:
―Kꞌoa̱á sꞌín ti̱kitasòn yije‑là koni sꞌín tsò‑nò.
Ya̱ títsa̱jna joòn ti̱jí nda̱jo̱ xi sinchá nandá,
xi síkjeén jñà xi̱ta̱ judío nga ma sítsjeè‑ne tsojmì xi tjín‑la̱ koni sꞌín tjín kjo̱tíxoma‑la̱ xi xkón tjín.
Jñà ti̱jí kjiyaá‑la̱ tsà jò ko̱ tsà jàn nisa nandá.
Jesús kitsò‑la̱ jñà xi̱ta̱ chi̱ꞌnda xi nchibíya vino:
―Ti̱nchaà nandá ti̱jí koi.
Jñà xi̱ta̱ chinchá nandá;
jngoò kꞌaá kisìtseè.
I̱kjoàn kitsò Jesús:
―Ti̱nachrjeè chiba vino;
tanguíko̱‑là jè xi tísísꞌin‑la̱ xi̱ta̱.
Kꞌe̱é kiìko̱‑la̱.
Jè xi̱ta̱ xi oko̱‑la̱ nga tísísꞌin‑la̱ jñà xi̱ta̱,
kiskoòtꞌaà nandá xi vino komà;
xi̱ta̱ jè,
mìkiì tíjiìn‑la̱ ñánda jꞌiì‑ne.
(Tà jñá tíjiìn‑la̱ xi̱ta̱ chi̱ꞌnda xi tsachrje nandá.)
Jè xi̱ta̱ xi oko̱‑la̱,
kꞌe̱é kiìchja̱‑la̱ xi̱ta̱ xꞌi̱n xi chixàn,
kitsò‑la̱:
―Ngatsꞌiì xi̱ta̱,
jè tsjá ítjòn vino xi ꞌñó ndaà;
kꞌe̱ nga jye ꞌñó ꞌbiì jñà xi̱ta̱,
kꞌe̱é tsjá xi chiba ndaà.
Ta̱nga ngaji̱,
kòbinchatjó‑né xi ꞌñó ndaà,
skanda sa̱á tìꞌbiì.
Jè kjo̱xkón xi kisꞌiìn ítjòn Jesús ján na̱xa̱ndá Caná nangui xi chja̱‑ne Galilea;
kꞌoa̱á sꞌín tsakó kjoa̱ jeya‑la̱ ko̱ jñà xi̱ta̱ xi kotaꞌyàtꞌaà‑la̱ kòkjeiín‑la̱ i̱tꞌaà tsꞌe̱.
Xi jye komà i̱skan,
Jesús kiì ján na̱xa̱ndá Capernaum;
kiìko̱ nea̱‑la̱,
ꞌndse̱,
ko̱ xi̱ta̱ xi kotaꞌyàtꞌaà‑la̱.
Tà chibaá na̱chrjein tsibìtsa̱jna ya̱ na̱xa̱ndá jè.